ผู้ติดเชื้อโควิด-19 มีแนวโน้มเพิ่มขึ้น ย้ำประชาชนต้องช่วยลดพฤติกรรมเสี่ยง เพื่อควบคุมการแพร่ระบาด พร้อมยืนยันว่ามีเตียงเพียงพอต่อการรักษา
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า จากตัวเลขผู้ติดเชื้อโควิด-19 รายใหม่ในวันนี้ (24 เม.ย. 64) พบว่าสูงสุดในประเทศจำนวน 2,839 ราย เพิ่มมากกว่า 2,000 ราย เป็นวันที่ 2 ทำให้ผู้ป่วยยืนยันสะสมที่ 53,022 ราย รักษาตัวอยู่โรงพยาบาล 22,327 ราย อาการหนัก 418 ราย ใส่เครื่องช่วยหายใจ 113 ราย และเสียชีวิตสะสม 129 คน ซึ่งส่วนใหญ่เป็นผู้ที่มีโรคประจำตัว ขณะที่ผู้ติดเชื้อระลอกใหม่เดือนเมษายนนี้กระจุกตัวอยู่ที่กรุงเทพฯ และนนทบุรี จำนวน 8,242 ราย แต่ก็มีการกระจายตัวไปทั่วประเทศด้วย โดยเฉพาะเชียงใหม่ ชลบุรี สมุทรปราการ และปทุมธานี โดยมองว่าตัวเลขผู้ติดเชื้อรายใหม่ยังคงมีแนวโน้มเพิ่มขึ้นและจะมีการค้นหาเชิงรุกในชุมชนอย่างต่อเนื่อง ซึ่งสาเหตุหลักเกิดจากการติดเชื้อในที่ทำงาน ทั้งภาครัฐ รัฐวิสาหกิจและเอกชน ,การรับประทานร่วมกัน ,การติดเชื้อภายในครอบครัว ,การติดเชื้อจากการมั่วสุมไม่เว้นระยะห่าง หรือการทำกิจกรรมเสี่ยง ,กิจกรรมการรวมกลุ่มของผู้สูงอายุ และผู้ติดเชื้อแจ้งข้อมูลคลาดเคลื่อน ขอความร่วมมือให้ประชาชนทุกคนให้ความร่วมมือในการควบคุมโรค เพื่อหยุดยั้งเชื้อโควิด-19 ได้โดยเร็วโฆษก ศบค. กล่าวถึงสถานการณ์เตียงของประเทศ ประกอบด้วย เตียงเดี่ยวจากห้องความดันลบ เตียงรวมจากห้องความดันลบ เตียงจากห้องแยก เตียงจากหอผู้ป่วย (รับเฉพาะผู้ป่วยกลุ่มเดียวกัน) เตียงจากโรงแรม และเตียงจากห้องไอซียู เพื่อรองรับผู้ติดเชื้อโควิด-19 ด้วยว่า ขณะนี้มีเตียงรวมทุกชนิดจำนวน 40,524 เตียง โดยมีการครองเตียงแล้วจำนวน 19,386 เตียง และมีเตียงว่างจำนวน 21,138 ส่วนเตียงของกรุงเทพฯและปริมณฑลมีเตียงรวมทุกชนิดจำนวน 16,422 เตียง มีการครองเตียงแล้วจำนวน 11,075 เตียง และมีเตียงว่างจำนวน 5,347 เตียง ยืนยันว่าสถานการณ์เตียงยังสามารถรองรับผู้ติดเชื้อได้ และจะมีการบริหารจัดการให้มีจำนวนเตียงว่างเพิ่มขึ้นในส่วนของผู้ที่รอเข้ารับการรักษาในพื้นที่กรุงเทพฯและปริมณฑล ล่าสุดพบว่ามีจำนวน 2,013 ราย ได้มีการจัดพื้นที่โรงพยาบาลสนามเพิ่ม 4 แห่ง และจะมีการโทรติดต่อกลับไปยังผู้ติดเชื้อให้ครบทั้งหมดภายใน 2-3 วันนี้ เพื่อเข้ารับการรักษาตัวในโรงพยาบาลสนาม หากอาการรุนแรงจะนำตัวส่งโรงพยาบาลที่รองรับกับโรงพยาบาลสนามเป็นลำดับถัดไป อย่างไรก็ตาม ศบค. จะมีการยกระดับการดูแลประชาชนในภาพรวม โดยขณะนี้อยู่ระหว่างการพิจารณาถึงมาตรการที่ออกไปว่ามีผลกระทบต่อประชาชนมากน้อยเพียงใด ซึ่งอาจมีการควบคุมเป็นพื้นที่เฉพาะ หรือกลุ่มควบคุมสูงสุด โดยจะมีข้อเสนอหรือมาตรการออกมาอีกครั้ง